Сапраўды, у катэдры кожны год праводзіцца малітва аб еднасці хрысціянаў. Яна праводзіцца ў суботу Тыдня малітваў аб еднасці хрысціянаў, які адбываецца ва ўсім свеце з 18 па 25 студзеня. Сёлета гэта будзе 23 студзеня. Я запрашаю розныя хрысціянскія канфесіі, яны прыходзяць, мы ўсе разам молімся. Усе ўдзячныя, таму што мы можам разам сабрацца, можам паразмаўляць у той дзень. Прыходзяць вернікі не толькі Каталіцкага касцёла, але і іншых веравызнанняў. Яны таксама задаволеныя тым, што бачаць нас разам. Напэўна, для нашай краіны такое быццё разам, асабліва Каталіцкага касцёла і Праваслаўнай царквы, - гэта вялікі дар, наша вялікае багацце, якое мы павінны захаваць.